Românii sunt din ce în ce mai inventivi când vine vorba de fentat legea! Prins de poliţişti în timp ce vagabonda prin cartierul Militari, un bărbat de 39 de ani a recurs la un gest extrem: s-a desfăcut la şliţ şi a susţinut că ieşise „să-şi plimbe şarpele”.

Mai mult, bărbatul avea chiar şi o declaraţie pe proprie răspundere în care adăugase, pentru o mai bună identificare, un desen al aşa-zisului şarpe.

Poliţiştii l-au sancţionat cu o amendă usturătoare – dar numai după ce expertiza herpetologică a dovedit clar că pretinsul animal nu era decât penisul bărbatului, departe de dimensiunile obişnuite ale unui şarpe.

„Din ce în ce mai mulţi oameni susţin că au ieşit ca să-şi plimbe şarpele din pantaloni, pitonul păros, mielul cu o nară, carasul cu barbă şi alte animale inventate. O dată, de două ori ne păcălesc, dar a treia oară ne dăm şi noi seama când ne ia cineva de proşti”, au declarat agenţii Secţiei 174.

